Jordskjelvet i Myanmar 2025

**Jordskjelvet i Myanmar 2025** skjedde fredag den 28. mars 2025 klokka 12:50 lokal tid, eller 06:20 UTC. Jordskjelvet tok ifølge avisen The Irrawaddy livet av minst 1700 mennesker i Myanmar og nabolandet Thailand. Ifølge den thailandske avisen Thai PBS World målte det første skjelvet 7.7 på MMS-skalaen. Det hadde ifølge USAs føderale forvaltningsmyndighet for geologisk undersøkelse, USGS, episenter 21.996° grader nordlig bredde, 95.926 østlig lengde fra en dybde på 10 kilometer under bakken, som er ved innsjøen YekhaInn (burmesisk: ရေခါးအင်း) i nærheten av byen Mandalay. Et nytt jordskjelv fulgte ifølge jordskjelvnettstedet til det norske seismologiske forskningssenteret NORSAR, omtrent 10 minutter senere med en styrke på rundt 6.4. Jordskjelvene knyttes til en transformforkastning mellom to tektoniske plater (Den indiske platen og Sundaplaten) kalt Sagaing-forkastningen (burmesisk: စစ်ကိုင်းပြတ်ရွေ့ကြော), som går gjennom hele Myanmar. Etter jordskjelvet satte den burmesiske hæren i gang luftangrep mot etnisk væpnede gruppekontrollerte områder. På den annen side forberedte, ifølge Shan Herald Agency for News, de etniske væpnede gruppene seg på å angripe og gjenerobre disse områdene.

## Myanmar
En styrke på 80 redningsmannskaper og fire søkehunder fra det singaporske sivilforsvaret dro, ifølge den singaporske avisen The Straits Times, til Burma lørdag den 29. mars 2025 for å hjelpe til med redningsarbeidet i det jordskjelvrammede landet. Den 29. mars var sykehuskapasiteten i Myanmar sprengt, ifølge Røde Kors, som på det tidspunktet hadde hjelpemannskaper på plass i byene Mandalay og Sagaing. Ifølge The Irrawaddy hadde den burmesiske juntaen onsdag 2. april 2025 utført minst 21 luftangrep og artilleriangrep siden fredagens jordskjelv, over Sagaing, Magwe, Shan, Kachin, Rakhine og Karenni, og antallet bekreftede angrep var forventet å øke. Dagen før hadde juntaen gjennomført minst fem angrep. Juntaen opplyste i statlig TV at det det ble inngått en midlertidig våpenhvile i borgerkrigen fra 2. april til 22. april. og åpnet for at regimets diktator Min Aung Hlaing kunne delta på møtet i Bay of Bengal Initiative for Multi-Sectoral Technical and Economic Cooperation (BIMSTEC) i Bangkok. Våpenhvilen ble karakterisert av den burmesiske demokratiaktivisten Tayzar San som en villedende politisk manøver. Burma News International publiserte samme dag en artikkel der det vises til en rapport fra National Unity Government, Burmas eksilregjering. Ifølge denne rapporten har juntaen systematisk omgjort katastrofehjelp til politisk verktøy. Bare timer etter at våpenhvilen var annonsert, gjennomførte regimet luftangrep på Sagaing-regionen og Kachin-staten, ifølge The Irrawaddy. Ifølge den statlige regimestyrte TV-kanalen MRTV var 3003 mennesker funnet døde og mer enn 4500 skadet av jordskjelvet, men ifølge lokale rapporter var tallene langt høyere. Ifølge The Irrawaddy hadde jordskjelvet den 2. april 2025 drept minst 2700 mennesker. Ifølge en oppdatering den 2. april 2025 fra Democratic Voice of Burma, hadde dødstallet oversteget 3500 mennesker den 1. april 2025.

Ifølge DVB postet FNs bistandssjef Tom Fletcher, som tilbrakte kvelden den 4. april i Mandalay, på sosiale medier at humanitære grupper og samfunnsgrupper hadde håndtert skjelvet med «mot, dyktighet og besluttsomhet», og sa at mange som selv hadde mistet alt, likevel fortsatte for å støtte overlevende.  FNs høykommissær for menneskerettigheter sa fredag ifølge den uavhengige medieorganisasjonen, ​​at regimet i Naypyidaw begrenset bistandsforsyninger til jordskjelvrammede områder der lokalsamfunn ikke støtter styret. FNs høykommisær sa også at de undersøkte 53 rapporterte angrep som regimet hadde gjennomført, blant annet luftangrep. 16 av disse angrepene var etter at våpenhvilen ble erklært onsdag. Democratic Voice of Burmas nettside for sporing av luftangrep viste per 21. april 2025 totalt 241 angrep. 178 av dem var etter at regimet hadde erklært våpenhvile. Totalt antall ofre var 304, blant dem var 158 drepte.

FNs spesialutsending til Burma, Julie Bishop, besøkte regimehovedstaden Naypyidaw onsdag 9. april der hun hadde møte med diktaturregimets visestatsminister og utenriksminister Than Shwe.  Ifølge data fra Democratic Voice of Burma var antallet dødsfall den onsdagen nådd 4346. Antall skadde var 7890, og 210 var fortsatt savnet. Den dagen gjennomførte også regimets flyvåpen luftangrep på Wuntho Township i Sagaing-regionen. (289 km nord for regionens hovedstad Monywa) Ifølge The Irrawaddy var over 100 mennesker drept i luftangrep siden 8. april. Blant annet ble det sluppet to 500-punds bomber på landsbyen In Pin Hla i Kawlin Township (også i Sagaing-regionen) torsdag 10. april. Der ble tre personer drept, blant dem et barn. Fredag 19. april ble det sluppet en 300-punds bombe på Lake Kya village i Thabeikkyin Township, som ligger i Mandalay-regionen. Bomben drepte enda 13 sivile, og skadet tre andre. På lørdag ble en bombe sluppet over landsbyen Yay Htwat village i samme township. 13 flere personer ble drept, blant dem barn, og 20 personer ble skadet. Talsperson for FNs menneskerettighetskontor, Ravina Shamdasani, påpekte i en uttalelse at «I et øyeblikk hvor det eneste fokuset burde være på å sikre at humanitær hjelp kommer til katastrofeområdene, starter militæret i stedet angrep.» Hun oppfordret militærmyndighetene til å «fjerne alle hindringer for levering av humanitær bistand og å stanse militære operasjoner». Shamdasani ba i tillegg juntaen om å løslate alle politiske fanger, deriblant statsminister Aung San Suu Kyi og president Win Myint, som hadde vært varetektsfengslet siden militærkuppet i februar 2021.

Da juntaleder Min Aung Hlaing ankom den sørlige Shan-staten torsdag 10. april 2025, var ifølge The Irrawaddy dødstallet der oppe i 70. Hundrevis var skadet, mer enn 2400 hus jevnet med jorden, og over 1700 hus skadet. Blant misnøyen over mangelen på rehabiliteringstiltak var det ifølge avisen ekstra lokal misnøye over fraværet av innsats for å bygge krisesentre for Shan-folkets skjelvofre før monsunen ville sette inn.

## Thailand
I hovedstaden til nabolandet Thailand, Bangkok, føltes jordskjelvet over hele byen, noe som førte til panikk blant innbyggerne og sprekker i flere skyskrapere. I tillegg kollapset en 30-etasjes bygning som var under konstruksjon i samarbeidsavtale med et kinesisk selskap for den thailandske riksrevisjonen SAO, og fanget 320 bygningsarbeidere inne. Det var per 5. april 2025, ifølge Thai PBS World, 79 mennesker antatt begravd i ruinene av SAO-bygningen. Av disse var 15 mennesker bekreftet døde. Ifølge det thailandske partiet Phak Prachachons nettsted for jordskjelvsredningssporing var det per 5. april 2025 21 undersøkte jordskjelvsteder, 46 steder avtalt for undersøkelse, og 11, steder som ventet på avtale.

Fire kinesiske statsborgere hadde etter kollapsen gått inn på bygningsområdet til SAO-bygningen uten tillatelse, der de hentet ut dokumenter med detaljer om entreprenørene og ingeniørarbeidet.
Thailandske myndigheter iverksatte den 3. april 2025, ifølge den thailandske nettavisen Khaosod English, en etterforskning av 37 firmaer som var mistenkte i forbindelse med kollapsen av bygningen. Hovedfokuset for etterforskningen var på de to kinesisk-tilknyttede firmaene China Railway Number 10 og Xin Ke Yuan Steel. Etterforskerne trodde disse opererte gjennom et utstrakt nettverk av nominerte selskaper. China Railway Number 10 hadde ifølge etterforskerne angivelig satt verdiene i tre thailandske statsborgeres navn for å skjule utenlandsk eierskap i firmaet.

### Angrep på burmesiske migrantarbeidere i Thailand
En leder i det burmesiske migrantarbeider-nettverket i Thailand, Bright Future, ble lørdag 5. april angrepet av thailandske rojalister da han ankom en demonstrasjon mot Burmas juntaleder utenfor FNs hovedkvarter i Bangkok.

### Manglende kvalitetssikring
Tre prøveresultater fra den kollapsede SAO-bygningen tatt per 20. april 2025, viste at kvaliteten på 12-, 20- og 32-millimeters armeringsjern i bygningen ikke var tilfredstillende. Presidenten i Thailands antikorrupsjonskommisjon skrev i et åpent brev på kommisjonens nettsider at statsminister Paetongtarn Shinawatras uttalelse den 18. april om tragedien var skuffende, og ønsket i stedet heller svar på flere spørsmål.

## Det kontroversielle BIMSTEC-møtet
Det sivilledede alternativet til militærstyret i Burma, National Unity Government (NUG), en gruppe folkevalgte og parlamentsmedlemmer etter militærkuppet i Burma 2021 som er anerkjent av EU med tilslutning fra blant annet Norge, ga ut en uttalelse torsdag 3. april 2025 etter Min Aung Hlaings ankomst til Bangkok for BIMSTEC-møtet. I uttalelsen heter det, ifølge Democratic Voice of Burma, at 

## Kina
Jordskjelvet rammet også Kina. I den kinesiske byen Ruili nær grensen til Burma, fanget sikkerhetskameraene i fødeavdelingen til et sykehus opp sykepleiere som beskyttet nyfødte barn mot skjelvet.

## Annet
* Democratic Voice of Burma rapporterte i sin TV-sending under dekning av jordskjelvet, at det singaporske sivilforsvaret, som deltok i redningsoperasjonene i Burma, brukte cyborg-kakerlakker som hjelpemiddel under søk og redning.
## Fotnoter

## Referanser


## Eksterne lenker
* 
* 
*